b'\n_START_ARTICLE_\nFiskeoppdrett\n_START_SECTION_\nSettefisk\n_START_PARAGRAPH_\nDen f\xc3\xb8rste delen av fiskens livssyklus skjer i et settefiskanlegg. Ved \xc3\xa5 blande rogn og melke f\xc3\xa5r man befruktede egg. Dette kan skje p\xc3\xa5 settefiskanlegget, men ofte gj\xc3\xb8res avlsarbeide og befruktning i spesialiserte anlegg. Oppdrett av settefisk skjer innend\xc3\xb8rs i ferskvann. Fiskeeggene oppbevares i kar, og klekkes etter et visst antall d\xc3\xb8gn-grader. N\xc3\xa5r fisk klekkes har den en pose p\xc3\xa5 magen \xe2\x80\x93 en plommesekk. Den f\xc3\xb8rste tiden lever fisken av n\xc3\xa6ringen som finnes i denne. Deretter begynner den \xc3\xa5 spise, den kalles da yngel. Lakseyngelen er stor nok til \xc3\xa5 spise vanlig t\xc3\xb8rrfor. N\xc3\xa5r lakseyngelen har n\xc3\xa5dd en viss st\xc3\xb8rrelse vaksineres hver enkelt mot noen kjente laksesykdommer. N\xc3\xa5r lakseyngelen er rundt ett \xc3\xa5r gammel og 100 gram blir den smolt. Den er da klar for \xc3\xa5 leve i saltvann, og kan settes ut i havet.\n_START_SECTION_\nMatfisk\n_START_PARAGRAPH_\nN\xc3\xa5r fisken har f\xc3\xa5tt en viss st\xc3\xb8rrelse settes den ut i merder i havet. Moderne oppdrettsanlegg kan ofte ha en million individer fordelt p\xc3\xa5 flere merder, og lokaliseringen av anleggene er derfor sv\xc3\xa6rt viktig. For \xc3\xa5 hindre stor lokal forurensning med konsentrasjon av avfallsstoffer, m\xc3\xa5 oppdrettsanlegg ligge p\xc3\xa5 steder med god gjennomstr\xc3\xb8mming og dybde. Det er dessuten gunstig hvis man f\xc3\xa5r jevnt h\xc3\xb8ye vanntemperaturer, men ikke alt for varmt n\xc3\xa5r temperaturen er h\xc3\xb8yest p\xc3\xa5 sommeren. For \xc3\xa5 kunne drive med fiskeoppdrett m\xc3\xa5 man ha en eller flere godkjente lokalitet, og man m\xc3\xa5 ha en konsesjon som bestemmer hvor mange tonn fisk man har lov til \xc3\xa5 ha i havet. For \xc3\xa5 hindre spredning av smitte og parasitter er det fastsatt regler for avstand mellom anlegg og brakklegging (d.v.s at man i et omr\xc3\xa5de lar det g\xc3\xa5 en tidperiode uten at det er satt ut fisk, for eksempel i to m\xc3\xa5neder, f\xc3\xb8r oppdrettsfisk settes ut igjen) mellom ulike utsett av fisk._NEWLINE_Fisken f\xc3\xb3res med pellets. Fiskef\xc3\xb3r lages av marine og vegetabilske oljer og proteiner tilsatt vitaminer og mineraler. I laksef\xc3\xb3r tilsettes ogs\xc3\xa5 antioksidanten astaxanthin, som finnes naturlig i rekeskall og gir laksen r\xc3\xb8d farge. Selve f\xc3\xb3ringen skjer ved hjelp av maskiner \xe2\x80\x93 f\xc3\xb3ret bl\xc3\xa5ses fra f\xc3\xb3rsiloer og spres ut i m\xc3\xa6rene. F\xc3\xb3ringen overv\xc3\xa5kes ved hjelp av undervannskameraer._NEWLINE_Laks slaktes n\xc3\xa5r den er rundt 2,5 \xc3\xa5r. Den er da en stor fisk p\xc3\xa5 rundt fem kg.\n_START_SECTION_\nSlakteri\n_START_PARAGRAPH_\nOppdrettsfisk slaktes vanligvis p\xc3\xa5 et spesialisert slakteri. N\xc3\xa5r fisken er klar for levering hentes den i matfiskanlegget med en br\xc3\xb8nnb\xc3\xa5t, som frakter fisken levende til slakteriet. Fisken bed\xc3\xb8ves med CO2, str\xc3\xb8m eller et slag i hodet, deretter bl\xc3\xb8gges den ved \xc3\xa5 skj\xc3\xa6re over gjellestavene, hvor den s\xc3\xa5 f\xc3\xa5r ligge og bl\xc3\xb8 ut i en tank. Den sl\xc3\xb8yes umiddelbart av maskiner. Hvis fisken skal fileteres lar man den ofte ligge noen dager slik at beinene l\xc3\xb8sner. Det produseres imidlertid gourmetprodukter der fisken er filetert i forbindelse med slaktingen. Mesteparten av fisken som produseres i Norge sl\xc3\xb8yes, legges p\xc3\xa5 is i kasser og kj\xc3\xb8res med lastebil til kontinentet, der den tilberedes videre.\n_START_SECTION_\nOppdrett av andre fiskearter\n_START_PARAGRAPH_\nFlere fiskearter brukes i oppdrett internasjonalt. For eksempel har oppdrett av karpefisker lang historie og stor utbredelse. Disse fiskeslagene er ikke egnet for oppdrett i norske farvann.\n_START_SECTION_\nOppdrett i Norge\n_START_PARAGRAPH_\nI Norge drives det f\xc3\xb8rst og fremst kommersiell oppdrett p\xc3\xa5 atlanterhavslaks og regnbue\xc3\xb8rret. Det har v\xc3\xa6rt gjort mange fors\xc3\xb8k p\xc3\xa5 oppdrett av andre arter, s\xc3\xa6rlig bl\xc3\xa5skjell, torsk, kveite og steinbit. Til n\xc3\xa5 har ingen av disse gitt kommersielle suksesser. Man har kommet lengst med oppdrett av torsk, men man har fremdeles biologiske og tekniske problemer som gj\xc3\xb8r produksjonen kostbar, og samtidig har ikke prisene v\xc3\xa6rt spesielt h\xc3\xb8ye den siste tiden. Havforskningsinstituttet har fors\xc3\xb8kt \xc3\xa5 f\xc3\xa5 til oppdrett av berggylt for \xc3\xa5 kunne bruke den som middel mot lakselus._NEWLINE_Fiskeridepartementet oppnevnte i 1983 et interdepartementalt utvalg for \xc3\xa5 utrede akvakultur, det vil si fiskeoppdrett i Norge. Utredningen er inntatt i NOU 1985: 22 Akvakultur i Norge - Status og framtidsutsikter ble fremlagt mai 1985. Utvalget utredet en rekke sp\xc3\xb8rsm\xc3\xa5l knyttet til akvakultur herunder beskrivelse av status og forutsetninger og m\xc3\xa5l, arter som kunne benyttes, utdanning og forskning, rettledning, konkurrerende bruk av kystsona og rettslige sp\xc3\xb8rsm\xc3\xa5l, offentlig forvaltning, organisering og \xc3\xb8konomiske rammevilk\xc3\xa5r._NEWLINE_I 1985 kom den f\xc3\xb8rste fiskeoppdrettsloven i Norge. Akvakulturloven ble vedtatt i 2005. Driftforskriften til akvakulturn\xc3\xa6ringen ble vedtatt i 2008. Riksrevisjonen unders\xc3\xb8kte i 2012 forvaltningen av norsk oppdrettsn\xc3\xa6ring, og konkluderte med at hensynet til b\xc3\xa6rekraft ikke synes tilstrekkelig ivaretatt._NEWLINE_Verdens st\xc3\xb8rste (per 2016) lukkede merde ble fraktet til Sk\xc3\xa5nevik i 2015.\n_START_SECTION_\n\xc3\x98konomisk betydning\n_START_PARAGRAPH_\nLaks er helt dominerende, men \xc3\xb8rret har en liten markedsandel. Oppdrett av torsk og bl\xc3\xa5skjell skjer bare i lite omfang. Det er gjort fors\xc3\xb8k med oppdrett av kveite, steinbit og berggylt, men slik oppdrett er bare p\xc3\xa5 forskningsniv\xc3\xa5. Norge var verdens niende st\xc3\xb8rste oppdrettsnasjon i 2006, etter Kina og seks andre land i Asia og i tillegg til Chile, og Filippinene like etter. Oppdrett er en av Norges st\xc3\xb8rste eksportn\xc3\xa6ringer med en verdi p\xc3\xa5 50 milliarder NOK i 2015, av en total eksportverdi for norsk sj\xc3\xb8mat p\xc3\xa5 74,5 milliarder NOK._NEWLINE_Fra 1993 til 2009 \xc3\xb8kte landets produksjon av oppdrettsfisk fra ca. 175\xc2\xa0000 tonn i \xc3\xa5ret til 960\xc2\xa0000 tonn. Norge produserte oppdrettsfisk for ca. 26 milliarder kroner i 2009._NEWLINE_De norske oppdrettsselskapene som er notert p\xc3\xa5 Oslo B\xc3\xb8rs er Marine Harvest, Cermaq, SalMar, Ler\xc3\xb8y Seafood Group, Grieg Seafood.\n_START_SECTION_\nMilj\xc3\xb8problemer\n_START_PARAGRAPH_\nLakselus og r\xc3\xb8mt laks er et vesentlig milj\xc3\xb8problem ved fiskeoppdrett._NEWLINE_1061 tonn kobber ble brukt av oppdrettsn\xc3\xa6ringen i 2013, og rundt 80-90 prosent av dette lekker i sj\xc3\xb8ene fra merdene._NEWLINE_Klima- og forurensingsdirektoratet skrev til Milj\xc3\xb8verndepartementet i 2009, at \xc2\xabAkvakultur er den st\xc3\xb8rste kilden til menneskeskapte utslipp av n\xc3\xa6ringssalter fra Lindesnes til grensa til Russland, at utslippene hadde \xc3\xb8kt betydelig og at de var bekymret for overgj\xc3\xb8dsling. De foreslo nye krav til hvor det skulle v\xc3\xa6re lov \xc3\xa5 etablere oppdrettsanlegg og regelmessige krav til milj\xc3\xb8unders\xc3\xb8kelser\xc2\xbb._NEWLINE_For h\xc3\xb8ye utslipp av n\xc3\xa6ringssalter, f\xc3\xb8rte til at Fylkesmannen i Hordaland s\xc3\xa5 et behov for ekstra overv\xc3\xa5king av S\xc3\xb8rfjorden (i Osterfjorden) sommeren 2015; M\xc3\xa5linger for akseptabelt utslipp var for h\xc3\xb8ye fra oppdrettsanlegg; For mange b\xc3\xb8rstemark og bunndyr var for\xc3\xa5rsaket [til dels] av utslipp._NEWLINE_Det er usikkerhet om hvordan fremmedstoffer i laksef\xc3\xb4r p\xc3\xa5virker n\xc3\xa6ringskjeden i havet. Av laksens f\xc3\xb4r ender mellom 5 og 10 prosent p\xc3\xa5 havbunnen. Laksef\xc3\xb4r tilsatt medisin f\xc3\xb8rer til at medisinen ender opp i skall- og krepsdyr og sedimenter n\xc3\xa6r oppdrettsanlegg._NEWLINE_Norsk milj\xc3\xb8bevegelse har lenge kommet med krav om at en \xc3\xb8kende del av oppdrett skal skje i lukkede anlegg eller p\xc3\xa5 land. I 2015 ble ti selskaper tildelt det som ble omtalt som m\xc3\xb8rkegr\xc3\xb8nne konsesjoner, der deler av eller hele produksjonstiden skulle skje i lukkede anlegg. Samme \xc3\xa5r \xc3\xa5pnet regjeringen ogs\xc3\xa5 for \xc3\xa5 tildele utviklingskonsesjoner fortl\xc3\xb8pende. Det norske oppdrettsselskapet Marine Harvest har uttalt at dersom den lukkede teknologien de satser p\xc3\xa5 blir en suksess, vil de etter hvert fase ut konvensjonell teknologi._NEWLINE_Fengselsstraffer, b\xc3\xa5de ubetinget og betinget, er blitt id\xc3\xb8mt av norsk rettsvesen;_NEWLINE_Ett oppdrettsselskap har f\xc3\xa5tt en dom i H\xc3\xb8yesterett for milj\xc3\xb8kriminalitet.\n_START_SECTION_\nLakselus\n_START_PARAGRAPH_\nLakselus er en parasitt som lever naturlig p\xc3\xa5 laks. I oppdrettsanlegg, der store mengder laks er samlet, risikerer man en oppblomstring av lakselus. Oppdrettere er p\xc3\xa5lagt \xc3\xa5 holde n\xc3\xb8ye kontroll med mengden av lus i anlegget, og hvis konsentrasjonen kommer over et vist niv\xc3\xa5 er oppdretteren p\xc3\xa5lagt \xc3\xa5 gj\xc3\xb8re tiltak. Man bruker da biologisk bekjemping som leppefisk eller legemidler som er godkjent av Statens legemiddelverk. P\xc3\xa5 denne m\xc3\xa5ten holdes lusemengden nede i oppdrettsanleggene, og oppdrettslaksen tar ikke skade av de sm\xc3\xa5 mengdene lus som tillates. Problemet er imidlertid at den ville fisken som er rundt anlegget ikke avluses. Den kan derfor f\xc3\xa5 s\xc3\xa5 store mengder lus at den svekkes eller d\xc3\xb8r av det. Den voksne villaksen er ikke den mest utsatte, siden den lever mesteparten av livet langt ute p\xc3\xa5 havet, der det ikke finnes oppdrettsanlegg. Det er imidlertid verre med sj\xc3\xb8\xc3\xb8rret og sj\xc3\xb8r\xc3\xb8ye som lever et mer stasjon\xc3\xa6rt liv i fjordene. Et interessant middel for biologisk bekjempelse av lakselus er bruk av leppefisk. Leppefisk spiser lakselus, og ved \xc3\xa5 ha en viss menge slike fisker i m\xc3\xa6rene kan luseniv\xc3\xa5et holdes nede. Denne metoden er aktualisert fordi man ser tendenser til at lusa utvikler resisten mot mye brukte legemidler. Det er imidlertid fremdeles enkelte problemer knyttet til bruk av leppefisk._NEWLINE_Det er uklart hvor br\xc3\xb8nnb\xc3\xa5ter skal t\xc3\xb8mme avlusingsvann, og det er uklart hvilken del av forvaltningen som skal ha oppsyn med dette; [Saker om] utslipp av medisinrester kan ikke behandles av Fiskeridirektoratet, Milj\xc3\xb8direktoreatet, Statens legemiddelverk eller Fylkesmannen; T\xc3\xb8mming av avlusingsvann i rekefelt ble politianmeldt h\xc3\xb8sten 2015._NEWLINE_Per 2016 har det v\xc3\xa6rt rettssaker der lovbryter er id\xc3\xb8mt fengselsstraff for \xc3\xa5 ha oppgitt feil lusetall, og b\xc3\xb8ter har n\xc3\xa5dd 5-10 millioner kroner ved brudd p\xc3\xa5 regelverket.\n_START_SECTION_\nR\xc3\xb8mming\n_START_PARAGRAPH_\nTil tross for et strengt regelverk og hard fokus p\xc3\xa5 problemstillingen ser man fremdeles eksempler p\xc3\xa5 at store mengder laks r\xc3\xb8mmer fra anlegg. R\xc3\xb8mming betyr store \xc3\xb8konomiske tap for oppdretteren og er et milj\xc3\xb8problem. Det er ulovlig \xc3\xa5 slippe ut fisk. Man regner med at en del av oppdrettslaksen ikke kan greie seg ute i naturen, men en del av den r\xc3\xb8mte oppdrettslaksen vil overleve og g\xc3\xa5 opp i elver og formere seg med hverandre og med villaks. Det er ikke fare for at laksen blir utryddet, eller at slik formering gir uventede virkninger, men det f\xc3\xb8rer til tap av genetisk bredde i laksestammen. Oppdrettslaksen har sine aner i ville norske laksestammer, men p\xc3\xa5 grunn av systematisk avl og utvalg har oppdrettslaksen en egen genetikk, og ulike oppdrettslakser ligner p\xc3\xa5 hverandre. Hos villaksen er det stor genetisk variasjon fra stamme til stamme, og man frykter at dette mangfoldet skal g\xc3\xa5 tapt hvis man f\xc3\xa5r stadig innblanding av oppdrettslaks-gener. Dette kan muligens gi en svekket villaks og mindre variasjon i arten.\n_START_SECTION_\nMassed\xc3\xb8d etter at kjemikalier ble sluppet i merde\n_START_PARAGRAPH_\nI l\xc3\xb8pet av 26 minutter d\xc3\xb8de over 126.225 laks under avlusing ved SalMar sitt oppdrettsanlegg p\xc3\xa5 Fr\xc3\xb8ya i S\xc3\xb8r-Tr\xc3\xb8ndelag, 24. november 2015. Spesialinspekt\xc3\xb8r og veterin\xc3\xa6r Aud Skrudland i Mattilsynet sa i mars til Adresseavisen at hun ikke kjenner til en st\xc3\xb8rre enkelthendelse av massed\xc3\xb8d av laks enn denne\xc2\xbb.\n_START_SECTION_\nOrganisasjoners virke\n_START_PARAGRAPH_\nI 2016 skrev media at interesseorganisasjonen Sj\xc3\xb8mat Norge har bedt Fiskeridepartementet om \xc3\xa5 \xc3\xb8ke \xc2\xablusegrensa\xc2\xbb som da var p\xc3\xa5 0,2 lus per laks, mens direkt\xc3\xb8ren i arbeidsgiverforeningen Norsk Industri (som har verdens st\xc3\xb8rste oppdrettsselskap som medlem) sa at \xc2\xabDu kan ikke kreve vekst i en n\xc3\xa6ring hvis du ikke klarer \xc3\xa5 dokumentere at du klarer \xc3\xa5 ta vare p\xc3\xa5 det ytre milj\xc3\xb8\xc2\xbb.'